Qabel ma bdejt il-mandat tiegħi 100 jum ilu, laqatni l-kuraġġ tal-ġenerazzjoni Ewropea li jmiss – kemm fl-ispirtu kif ukoll fl-azzjoni. Nhar il-Ġimgħa, għal darb'oħra rajt u smajt b'mod ċar u tond hekk kif eluf ta' żgħażagħ ħarġu fit-toroq ta' Brussell jitolbu għal azzjoni urġenti għall-pjaneta tagħna. Din il-ġenerazzjoni trid timxi bil-ħeffa – u għandha raġun. Qegħdin inħabbtu wiċċna maż-żewġ tranżizzjonijiet maġġuri – waħda ekoloġika u l-oħra diġitali. Dawn se jaffettwawna, ngħixu fejn ngħixu u nagħmlu x'nagħmlu. Se jittrasformaw il-mod kif nivvjaġġaw u l-mod kif infasslu, il-mod kif nagħmlu u l-mod kif nikkonsmaw l-affarijiet. Se joħolqu opportunitajiet ġodda għall-innovaturi, l-imprendituri u l-industrija tal-Ewropa. Iżda hekk kif ninmbarkaw għal din it-tranżizzjoni, qed nagħmlu dan f'dinja li kull ma jmur qed issir aktar aġitata u kkumplikata. L-esperjenza riċenti tfakkarna għaliex jingħad li ġimgħa hija żmien twil fil-politika. F'dawn l-aħħar ftit jiem kont fil-Greċja u fil-Bulgarija biex nara b'għajnejja stess il-pressjonijiet fuq il-fruntieri tagħna u biex nagħti s-solidarjetà Ewropea — fl-ispirtu u f'appoġġ finanzjarju u tekniku. Dan għamilni konxju dwar il-ħtieġa li l-migrazzjoni tiġi indirizzata b'mod umanitarju, effettiv u komprensiv. Il-ġurnata ta' qabel kont fiċ-ċentru għall-immaniġġjar ta' kriżijiet nikkontribwixxi għas-sejbien ta' modi differenti kif l-Ewropa tista' tgħin biex ittaffi l-impatt tal-Corona Virus. Din il-ġimgħa qed turina l-ħtieġa ta' Ewropa aktar b'saħħitha, aktar magħquda u aktar strateġika dwar kif taħseb, taġixxi u titkellem. Jeħtiġilna wkoll li noħolqu sħubijiet u alleanzi ġodda, bħal dik li se nniedu mal-Afrika fil-jiem li ġejjin. U jeħtiġilna nsaħħu dawk is-sħubijiet tagħna li huma aktar stabbiliti, bħalma qed nagħmlu mal-Balkani tal-Punent. Il-Kummissjoni tinsab fuq quddiem fit-tmexxija tat-tranżizzjoni doppja f'din id-dinja li qed tinbidel. Dawn huma l-kompitu u l-opportunità tal-ġenerazzjoni tagħna. U din hija r-raġuni għaliex sa mill-bidu nett kellna r-rieda qawwija li nimxu bil-ħeffa biex nibnu Ewropa ġusta u effluwenti, ekoloġika u diġitali li se sservi għal uliedna. L-akbar riskju għall-futur tal-pjaneta tagħna huwa li nħaddnu politiki kawti. Hu għalhekk li fost l-ewwel azzjonijiet tagħna kien hemm it-tnedija tal-Patt Ekoloġiku Ewropew. Fil-qalba tal-Patt hemm l-objettiv li sal-2050 l-Ewropa ssir l-ewwel kontinent newtrali għall-klima. Proprju din il-ġimgħa pproponejna li nittrasformaw din l-ambizzjoni qawwija f'leġiżlazzjoni b'saħħitha. Naturalment dan għandu x'jaqsam mat-treġġigħ lura tan-natura f'ħajjitna u l-qtugħ tal-emissjonijiet. Iżda l-Patt Ekoloġiku Ewropew jagħmel aktar minn hekk – huwa wkoll l-istrateġija l-ġdida tagħna għat-tkabbir. Se jagħti ċ-ċertezza lill-investituri filwaqt li jgħin lill-ekonomiji tagħna jikbru b'mod li aktar jikkontribwixxi lin-nies, lill-pjaneta u lis-soċjetà milli joħdilhom. Iżda għandna naġixxu bil-ħeffa, irridu niżguraw li ħadd ma jibqa' lura. Aħna nagħrfu li t-tibdil se jkun aktar diffiċli għal uħud milli għal ħaddieħor. Għaldaqstant, ipproponejna li nwarrbu EUR 100 biljun biex niżguraw tranżizzjoni ġusta għal kulħadd – speċjalment għal dawk li se jkollhom iħabirku aktar mill-bqija. Huwa biss billi npoġġu n-nies u l-ġustizzja fuq quddiem li se nkunu nistgħu niżguraw li l-Patt Ekoloġiku Ewropew ikun wieħed dejjiemi. Fl-aħħar mill-aħħar din hija kwistjoni ta' fiduċja, li hija wkoll il-mod ewlieni kif se nindirizzaw it-tranżizzjoni diġitali. Nemmen fit-teknoloġija u x'tista' tagħmel biex tiffaċilitalna ħajjitna – mill-kura tal-familja sal-komunikazzjoni ma' ħbiebna. U naf x'tista' tagħmel biex toħloq impjiegi u ħiliet ġodda u biex tgħin lill-kumpaniji Ewropej jikbru, mill-iżgħar negozju ġdid sal-akbar ġgant. Iżda jekk l-Ewropa trid tkun mexxejja diġitali, jeħtiġilna niżviluppaw il-kapaċitajiet tagħna, kif ukoll il-liġijiet tagħna. Jeħtieġ li l-innovazzjoni u t-teknoloġiji Ewropej ikunu jistgħu jikkompetu madwar id-dinja. Dan kollu jinsab fil-qalba tal-istrateġija l-ġdida dwar id-data li se tgħinna nużaw il-punti pożittivi tagħna, ninkoraġġixxu lill-kumpaniji u lill-gvernijiet jaċċessaw u jikkondividu l-ġabriet tad-data li mhumiex qed jintużaw biżżejjed. U se jgħinna nisfruttaw l-aħjar intelliġenza artifiċjali b'manjiera li nkunu nistgħu nafdawha kollna kemm aħna. L-uniku mod kif se nkunu nistgħu naħtfu l-opportunitajiet taż-żewġ tranżizzjonijiet huwa billi nużaw il-punti pożittivi u d-diversità tagħna. Aħna dejjem se naħdmu favur il-ġustizzja, inħarsu l-valuri tagħna u nieħdu ħsieb l-affarijiet li huma għal qalb in-nies. Din hija r-raġuni għaliex diġà ppreżentajna strateġija ġdida għall-ugwaljanza bejn il-ġeneri u nedejna l-ewwel pass tal-pjan tal-Ewropa biex nirbħu l-ġlieda kontra l-kanċer. Allura hija l-verità, ġimgħa hija żmien twil fil-politika. Iżda 100 jum jagħtuna biss iż-żmien li nagħtu direzzjoni u biex nieħdu l-ewwel passi kbar fuq il-vjaġġ tagħna. Kif ġara l-ġimgħa li għaddiet, fil-vjaġġ tagħna se niltaqgħu ma' intoppi u se niġu ttestjati – iżda rridu nżommu x-xrara tal-ispirtu tal-ġenerazzjoni Ewropea l-ġdida mixgħula matul it-triq. Dan huwa żmienna u l-vjaġġ jibda llum. Dan l-artiklu kien ippubblikat f'diversi media Ewropej, fost l-oħrajn fi TVM, Knack, Le Journal du Dimanche, Irish Independent, ABC, Die Presse, Welt, Ta Nea, Hvg.hu, La Stampa, Vecer.com, Nerikes Allehanda, G4Media.ro, Expresso, Gazeta Wyborcza, Lietuvos rytas.